Document ID: 32007R0425

32007R0425
L 103/26
SLUŽBENI LIST EUROPSKE UNIJE
19.04.2007.
UREDBA KOMISIJE (EZ) br. 425/2007
od 19. travnja 2007.
o provedbi Uredbe (EZ) br. 1365/2006 Europskog parlamenta i Vijeća o statistici prijevoza robe unutarnjim vodnim putovima
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 1365/2006 Europskog parlamenta i Vijeća od 6. rujna 2006. o statistici prijevoza robe na unutarnjim vodnim putovima (1), a posebno njezin članak 9.,
budući da:
(1)
U skladu s člankom 9. Uredbe (EZ) br. 1365/2006, Komisija treba utvrditi mjere za provedbu te Uredbe.
(2)
Potrebno je prilagoditi definicije iz članka 3. Uredbe (EZ) br. 1365/2006 dodavanjem nekih novih definicija te pružanjem objašnjenja i smjernica za izvješćivanje o podacima, da bi se osigurao usklađeni metodološki okvir za prikupljanje podataka i sastavljanje usporedive statistike na razini Zajednice.
(3)
Potrebno je prilagoditi opseg prikupljanja podataka i sadržaj priloga Uredbi (EZ) br. 1365/2006 da bi se osiguralo odgovarajuće područje prikupljanja statističkih podataka za tu vrstu prijevoza te omogućilo sastavljanje odgovarajuće statistike na razini Zajednice.
(4)
Potrebno je točno odrediti opis datoteka, format i sredstvo za dostavu podataka, da bi se osigurala brza i financijski isplativa obrada tih podataka.
(5)
Treba donijeti odredbe u vezi s objavljivanjem statističkih rezultata.
(6)
Uredbu (EZ) br. 1365/2006 treba stoga na odgovarajući način izmijeniti.
(7)
Mjere predviđene ovom Uredbom u skladu su s mišljenjem Odbora za statistički program osnovanog Odlukom Vijeća 89/382/EEZ, Euratom (2),
DONIJELA JE OVU UREDBU:
Članak 1.
Uredba (EZ) br. 1365/2006 mijenja se kako slijedi:
1.
Članak 3. zamjenjuje se sljedećim:
„Članak 3.
Definicije
Za potrebe ove Uredbe primjenjuju se sljedeće definicije:
(a)
‚unutarnji vodni put’ znači vodeni tok koji nije dio mora, a koji je zbog prirodnih ili umjetnih obilježja pogodan za plovidbu, prvenstveno plovila unutarnje plovidbe;
(b)
‚plovilo unutarnje plovidbe’ znači plutajući objekt namijenjen za prijevoz robe ili za javni prijevoz putnika, koji plovi pretežno po unutarnjim vodnim putovima ili unutar zaštićenih voda ili u blizini tih voda ili područja u kojima se primjenjuju lučki propisi;
(c)
‚nacionalna pripadnost plovila’ znači država u kojoj je plovilo registrirano;
(d)
‚prijevoz unutarnjim vodnim putovima’ znači svako kretanje robe i/ili putnika plovilima unutarnje plovidbe koje se u cijelosti ili djelomično obavlja na unutarnjim vodnim putovima;
(e)
‚nacionalni prijevoz unutarnjim vodnim putovima’ znači prijevoz unutarnjim vodnim putovima između dviju luka na jednom državnom području bez obzira na nacionalnu pripadnost plovila;
(f)
‚međunarodni prijevoz unutarnjim vodnim putovima’ znači prijevoz unutarnjim vodnim putovima između dviju luka smještenih na različitim državnim područjima;
(g)
‚tranzitni prijevoz unutarnjim vodnim putovima’ znači prijevoz unutarnjim vodnim putovima kroz jedno državno područje, između dviju luka koje su obje smještene u drugom državnom području ili državnim područjima, pod uvjetom da na cijelom putovanju unutar državnog područja nema prekrcaja;
(h)
‚promet unutarnjim vodnim putovima’ znači svako kretanje plovila na određenom unutarnjem vodnom putu.”
2.
Prilozi A do F Uredbi (EZ) br. 1365/2006 zamjenjuju se tekstom navedenim u Prilogu I. ovoj Uredbi.
Članak 2.
Za provedbu Uredbe (EZ) br. 1365/2006 primjenjuju se dodatne definicije, objašnjenja i smjernice za izvješćivanje o podacima navedene u Prilogu II. ovoj Uredbi.
Članak 3.
Za potrebe članka 5. Uredbe (EZ) br. 1365/2006, statistički se podaci šalju ili prenose u elektroničkom obliku u jedinstvenu ulaznu točku za podatke pri Eurostatu, u skladu s opisom datoteka i sredstva za dostavu, određenim u Prilogu III. ovoj Uredbi.
Format za dostavu mora biti u skladu s odgovarajućim standardima razmjene podataka koje je odredio Eurostat.
Članak 4.
Za potrebe članka 6. Uredbe (EZ) br. 1365/2006, Komisija je dužna odaslati bilo kojim sredstvom i s bilo kojom strukturom podataka, sve podatke navedene u prilozima A do F istoj Uredbi (EZ) br. 1365/2006, koje države članice nisu proglasile povjerljivima.
Članak 5.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 19. travnja 2007.

Labels: 12
8
19